Dragi,

kažu da je ljubav samo fizička reakcija. Kažu da se nešto tako neodređeno i beskonačno može istražiti, secirati, dokazati pomoću našeg smrtnog medija – našeg tijela. Kažu da je ljubav samo lučenje hormona, pojačan rad srca, znojenje dlanova... kad tako kažu, ta ljubav ne zvuči ništa posebnije od disanja. Zapravo, kada tako kažu, niti jedan osjećaj ne zvuči tako posebno kao što to je.

Što ti misliš da je ljubav?

Je li za tebe ljubav onaj čudan osjećaj u ramenima koji ti diže ruke i stavlja ih oko mene? Je li ljubav onaj osmijeh koji te prepadne, onaj trzaj usne koji ga inicira? Je li ljubav možda misao koja ti ne da noćima mirno zaspati i koja te budi rano ujutro i daje ti napokon neki novi, drugačiji smisao?

Za mene, ljubav je trenutak.

Trenutak koji osjete obje strane, kada im se naježi koža samo zbog običnog pogleda koji će skrenuti iste sekunde kada shvate da gledaju jedno u drugo.

Ljubav je spontanost.

Ono vrijeme kada dopustiš da netko uzme tvoju ruku i povede te sa sobom svugdje. A ti slijediš, ne gledaš kamo ideš. Više ništa nije bitno.

Ljubav znači biti slijep.

Sigurno znaš da, kada na nekome vidiš sve mane, svejedno su ti divne. Na kraju, izgled nije nimalo bitan, to i sam znaš. Izgled nije nikada bio niti će ikada biti projekcija naše duše. Želim vjerovati u onu ljubav u kojoj je to spona dvije duše, a ne dva tijela, jer ljubav i strast su samo dio jedno drugoga, ali nisu isto. Želim, i uz tebe vjerujem, da živimo u svijetu u kojemu to nikada neće biti isto.

Misliš li da je ljubav bol? Treba li u tom kemijskom spoju ljubavi biti bol? Je li ljubav uopće kemijski spoj ili je to element sam po sebi? Nisam sigurna, ali mislim da bol nastaje kad ljubavi nedostaje, a da je ljubav postojeća sama po sebi. Ljubav je moj način spoznaje, jer spoznajem sve kroz nju i putem nje. Znaš kako znam?

Spoznala sam tebe.

Neću ti nikada reći da te volim zbog tebe. Volim te zbog tvojih riječi. Ti si jedini koji me drži i ne pušta da padam, onaj snažan i grub glas u mojoj glavi koji me tjera da idem naprijed i da se borim za sebe. Jer ja se borim za sebe zbog tebe. Ti jesi moja motivacija, ti jesi moj poticaj i moj cilj! Ti si nebo kojem tako često plačem i moja večernja molitva.

Znam da ti se želim prepustiti.

Jer, ljubav je prepuštanje i sigurnost.

Mislila sam da to više nikada neću osjetiti, ali ti... Tvoje riječi i djela me mijenjaju, ostavljaju vreli pečat na mojoj duši i prže sve spone koje sam ikada imala. Ti me oslobađaš samim svojim postojanjem i ja uz tebe rastem i postajem beskonačna. Postajem beskonačna jer ti držiš moju smrtnost u svojim rukama i brineš se o njoj na najdivniji mogući način – puštaš je da živi.

Mislila sam da nitko nikada neće moći pustiti mene da budem samo ja. Iskreno, bojala sam se da ću se morati poništavati tako da bi ti bio sretan. Ali ti ne bi bio sretan kada bih ja poništavala samu sebe jer sviđam ti se točno zbog toga kakva sam – neuredna, smotana i komična.

Hvala ti što me stvaraš, hvala ti što mi pokazuješ da se nikada ne smijem pokušati usrećiti s nečime za što sam predobra. Hvala ti što si ovdje kad idem spavati i što s tobom u mislima mogu zaspati i znati da ćeš biti ovdje zauvijek, raditi štogod je za mene točno jer ti jesi moja istina i moj put. A ako je moj put i tvoj put, to znači da ćemo, dok smo smrtni, koračati zajedno prema jedinom cilju nas smrtnika. A ako vjeruješ da jedno uz drugo postajemo beskonačni, tada ćemo koračati zajedno zauvijek.

I to je ljubav.

S ljubavlju, najdraži moj Jace,

Tvoja T.